《偈颂三首》
宋代·郑滋

大厦将颠仆，一木安能支。唐室既颓齧，有才何所施。

表圣隐王官，出处适其宜。藩镇方跋扈，拥兵相雄雌。

尾大不可掉，纲纪日凌夷。虽云务姑息，要求无定期。

当此谁为援，欲进速祸基。优游向泉石，琴酒聊自恣。

休休复莫莫，终永忘所规。著史以见志，迂阔从人嗤。

风驭去不返，幽谷空遗祠。名与前峰高，挺挺为表仪。

洁与飞瀑并，浊流应忸怩。方今重完节，褒封来非迟。

发扬在守土，抗章无愧辞。庶几慰精爽，光辉于盛时。

作者简介：郑滋（？～一一四九），字德象，福州（今属福建）人。徽宗大观初临晋县主簿（《宋诗纪事》卷三八引《王官谷集》）。政和六年（一一一六）提举江南西路学事（《宋会要辑稿》崇儒二之的九）。宣和六年（一一二四）以开封府少尹充贡举参详官。钦宗靖康元年（一一二六）知湖州，改苏州。高宗绍兴二年（一一二二）试兵部侍郎，兼权吏部、刑部侍郎。十七再知苏州。十八年改建康。十九年卒（同上书卷一五九）。事见明《姑苏志》卷三。